A BIZOTTSÁG HATÁROZATA
(2009. november 26.)
az egyes román tejfeldolgozó létesítményekben feldolgozott, nem megfelelő nyers tej, valamint az ilyen létesítmények szerkezeti követelményeinek vonatkozásában a 852/2004/EK és a 853/2004/EK európai parlamenti és tanácsi rendeletben megállapított átmeneti intézkedésekről
(az értesítés a C(2009) 9083. számú dokumentummal történt)
(EGT-vonatkozású szöveg)
(2009/852/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (1) és különösen annak 12. cikke második albekezdésére,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (2) és különösen annak 9. cikkére,
mivel:
(1)
Az élelmiszer-higiéniáról szóló 852/2004/EK rendelet megállapítja az élelmiszer-ipari vállalkozók számára az élelmiszer-higiéniára vonatkozó általános szabályokat, amelyek többek között a veszélyelemzés és a kritikus szabályozási pontok elvein alapulnak. A rendelet előírja, hogy az élelmiszer-ipari vállalkozóknak meg kell felelniük bizonyos, az említett elveken alapuló eljárásoknak.
(2)
A 853/2004/EK rendelet az állati eredetű élelmiszerekre vonatkozóan különleges higiéniai szabályokat állapít meg az élelmiszer-ipari vállalkozók számára, és kiegészíti a 852/2004/EK rendeletben megállapított szabályokat. A 852/2004/EK és a 853/2004/EK rendeletben megállapított szabályok magukban foglalják a tejfeldolgozó létesítményekre vonatkozó szerkezeti követelményeket, valamint a nyers tejre és a tejtermékekre vonatkozó higiéniai követelményeket.
(3)
Bulgária és Románia csatlakozási okmánya (a továbbiakban: csatlakozási okmány) Románia számára 2009. december 31-ig átmeneti időszakot biztosított arra, hogy egyes tejfeldolgozó létesítmények megfeleljenek a 852/2004/EK és a 853/2004/EK rendeletben megállapított szerkezeti és higiéniai követelményeknek.
(4)
A csatlakozási okmány VII. melléklete 5. fejezete B.I. szakaszának a) pontja 2009. december 31-ig engedélyezi egyes olyan tejfeldolgozó létesítmények működését, amelyek nem felelnek meg a 852/2004/EK és a 853/2004/EK rendeletben megállapított szerkezeti követelményeknek.
(5)
Románia csatlakozása óta az említett szerkezeti követelményeknek megfelelő létesítmények száma nőtt. Egyes tejfeldolgozó létesítmények azonban még mindig szerkezeti átalakításon mennek keresztül annak érdekében, hogy megfeleljenek az említett követelményeknek. A folyamatban lévő szerkezeti fejlesztéseket figyelembe véve szükség van annak biztosítására, hogy - korlátozott időtartamig - el lehessen térni a 852/2004/EK és a 853/2004/EK rendeletben megállapított követelményektől. Az említett szerkezeti követelményeknek nem megfelelő létesítmények listáját e határozat I. melléklete tartalmazza.
(6)
Ezenkívül a csatlakozási okmány VII. melléklete 5. fejezete B.I. szakaszának c) pontja 2009. december 31-ig engedélyezi egyes olyan tejfeldolgozó létesítmények működését, amelyek nem felelnek meg a 853/2004/EK rendeletben megállapított higiéniai követelményeknek.
(7)
Románia egész területén vannak olyan tejtermelő gazdaságok, amelyek nem felelnek meg az említett higiéniai követelményeknek. Az utóbbi években csak kismértékben emelkedett a román tejfeldolgozó létesítményekbe szállított olyan nyers tej aránya, amely megfelel a követelményeknek.
(8)
A jelenlegi helyzetet figyelembe véve Románia számára indokolt biztosítani, hogy - korlátozott időtartamig - eltérhessen a 853/2004/EK rendeletben megállapított higiéniai követelményektől annak érdekében, hogy tejipari ágazatát ezeknek a követelményeknek megfelelővé tegye.
(9)
E körülményeket figyelembe véve egyes, ezen határozat II. mellékletében felsorolt tejfeldolgozó létesítménynek engedélyezni kell, hogy a 853/2004/EK rendelettől eltérve továbbra is feldolgozhasson megfelelő és nem megfelelő tejet, azzal a feltétellel, hogy a feldolgozást külön gyártósorokon végzi. Emellett az ezen határozat III. mellékletében felsorolt egyes tejfeldolgozó létesítményeknek engedélyezni kell, hogy feldolgozhassanak nem megfelelő tejet, anélkül hogy a feldolgozást külön gyártósorokon végeznék.
(10)
Azért, hogy ne kerüljenek hátrányos helyzetbe azon tejfeldolgozó létesítmények, amelyek megfelelnek a szerkezeti követelményeknek, indokolt - hasonló feltételekkel, mint a követelményeknek nem megfelelő létesítmények számára - engedélyezni az ilyen intézmények számára is a nem megfelelő tej fogadását.
(11)
A nem megfelelő tejből készült tejtermékeket kizárólag Romániában szabad forgalomba hozni, illetve továbbfeldolgozás céljára kell felhasználni őket azokban a tejfeldolgozó létesítményekben, amelyek számára ezen határozat biztosítja a követelményektől való eltérés lehetőségét.
(12)
Az ezen határozat által biztosított átmeneti időszakot 2010. január 1-jével kezdődően 24 hónapra kell korlátozni. A szóban forgó időszak végéig felül kell vizsgálni a román tejipari ágazat helyzetét. Románia ezért köteles évente jelentést küldeni a Bizottságnak a romániai tejfeldolgozó létesítmények, az ezen létesítmények részére nyers tejet szolgáltató tejtermelő gazdaságok, valamint a nem megfelelő tej begyűjtési és szállítási rendszerének korszerűsítéséről.
(13)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Ezen határozat alkalmazásában a „nem megfelelő tej” olyan nyers tejet jelent, amely nem felel meg a 853/2004/EK rendelet III. melléklete IX. szakasza I. fejezetének II. és III. alfejezetében meghatározott követelményeknek.
2. cikk
(1) A 852/2004/EK rendelet II. mellékletének II. fejezetében és a 853/2004/EK rendelet III. melléklete I. szakaszának II. és III. fejezetében, II. szakaszának II. és III. fejezetében, valamint V. szakaszának I. fejezetében megállapított szerkezeti követelményeket az e határozat I. mellékletében felsorolt romániai tejfeldolgozó létesítmények esetében 2011. december 31-ig nem kell alkalmazni.
(2) Az. (1) bekezdésben említett létesítményekben termelt tejtermékeket:
a)
kizárólag a román piacon hozzák forgalomba; vagy
b)
továbbfeldolgozás céljára használják fel az (1) bekezdésben említett román tejfeldolgozó létesítményekben.
Az ilyen tejtermékeket olyan egészségügyi vagy azonosító jelöléssel látják el, amely eltér a 853/2004/EK rendelet 5. cikkében meghatározott egészségügyi vagy azonosító jelölésektől.
3. cikk
A 853/2004/EK rendelet III. melléklete IX. szakasza I. fejezetének II. és III. alfejezetében meghatározott követelményektől eltérve az ezen határozat II. mellékletében felsorolt tejfeldolgozó létesítmények 2011. december 31-ig továbbra is feldolgozhatnak megfelelő és nem megfelelő tejet, azzal a feltétellel, hogy a megfelelő és a nem megfelelő tej feldolgozását külön gyártósorokon végzik.
4. cikk
A 853/2004/EK rendelet III. melléklete IX. szakasza I. fejezetének II. és III. alfejezetében meghatározott követelményektől eltérve az ezen határozat III. mellékletében felsorolt tejfeldolgozó létesítmények 2011. december 31-ig továbbra is feldolgozhatnak nem megfelelő tejet, anélkül hogy a feldolgozást külön gyártósorokon végeznék.
5. cikk
A nem megfelelő tejből készült tejtermékeket:
a)
kizárólag a román piacon hozzák forgalomba; vagy
b)
továbbfeldolgozás céljára használják fel a 2., 3. és 4. cikkben említett román tejfeldolgozó létesítményekben.
Az ilyen tejtermékeket olyan egészségügyi vagy azonosító jelöléssel látják el, amely eltér a 853/2004/EK rendelet 5. cikkében meghatározott egészségügyi vagy azonosító jelölésektől.
6. cikk
Románia köteles évente jelentést küldeni a Bizottságnak azon előremutató intézkedésekről, amelyeket a 852/2004/EK és a 853/2004/EK rendeletben előírtaknak való megfelelés érdekében tettek a következők vonatkozásában:
a)
a 2. cikk (1) bekezdésében említett feldolgozólétesítmények, az abban a rendelkezésben említett szerkezeti követelményeknek való megfelelésre vonatkozó ütemtervvel együtt;
b)
nem megfelelő tejet termelő gazdaságok;
c)
a nem megfelelő tej begyűjtési és szállítási rendszere.
Az első éves jelentést legkésőbb 2010. december 31-ig kell benyújtani a Bizottságnak, a második éves jelentést pedig legkésőbb 2011. október 31-ig.
Ezen jelentésekhez a IV. mellékletben megadott formanyomtatványt kell használni.
7. cikk
Ezt a határozatot 2010. január 1-jétől2011. december 31-ig kell alkalmazni.
8. cikk
Ennek a határozatnak a tagállamok a címzettjei.
Kelt Brüsszelben, 2009. november 26-án.